## Odluka o uvjetima i načinu obavljanja poslova platnog prometa u štedno-kreditnim zadrugama

### NN 150/2002 (17.12.2002.), Odluka o uvjetima i načinu obavljanja poslova platnog prometa u štedno-kreditnim zadrugama

# HRVATSKA NARODNA BANKA

2463

Na temelju članka 10. stavka 3.
Zakona o štedno-kreditnim zadrugama (»Narodne novine«, broj 84/2002.) i članka
39. stavka 2. pod i) Zakona o Hrvatskoj narodnoj banci (»Narodne novine«, broj
36/2001.) guverner Hrvatske narodne banke donio je

## ODLUKU

### o uvjetima i naČinu obavljanja poslova platnog prometa U Štedno-kreditnim zadrugama

Članak 1.

Ovom odlukom, u skladu s člankom
10. stavkom 3. Zakona o štedno-kreditnim zadrugama, uređuje se:

– sadržaj zahtjeva za obavljanje
platnog prometa koji štedno-kreditna zadruga podnosi Hrvatskoj narodnoj banci

– izdavanje odobrenja za
obavljanje poslova platnog prometa od strane Hrvatske narodne banke

– poslovi platnog prometa i
način obavljanja poslova platnog prometa u štedno-kreditnoj zadruzi kojoj je
Hrvatska narodna banka izdala odobrenje za obavljanje poslova platnog prometa i

– obračun plaćanja po računima
koje vodi štedno-kreditna zadruga kojoj je Hrvatska narodna banka izdala
odobrenje za obavljanje poslova platnog prometa.

Članak 2.

(1) Pod poslovima platnog
prometa koje obavlja štedno-kreditna zadruga iz članka 1. ove odluke
podrazumijevaju se poslovi platnog prometa koje na temelju Zakona o platnom
prometu u zemlji obavlja banka, osim poslova slanja i primitka platnih
transakcija u sustave za obračun međubankovnih plaćanja.

(2)
Štedno-kreditna zadruga obavlja poslove platnog prometa, te ima obveze i
odgovornosti u obavljanju tih poslova, u skladu s odredbama Zakona o platnom
prometu u zemlji i propisima donesenim na temelju Zakona o platnom prometu u
zemlji koji se odnose na banku, osim ako ovom odlukom ili drugim propisom nije
drugačije uređeno.

(3)
Štedno-kreditna zadruga može voditi račune samo za svo­je zadrugare i obavljati
poslove platnog prometa po tim raču­nima.

(4)
Štedno-kreditna zadruga ne može voditi glavni račun zadru­gara koji se, u
skladu sa Zakonom o platnom prometu u zemlji, smatra poslovnim subjektom.

(5)
Štedno-kreditna zadruga dostavlja u Jedinstveni registar računa poslovnih
subjekata podatke o računima koje vodi za zadrugare koji se, u skladu sa
Zakonom o platnom prometu u zemlji, smatraju poslovnim subjektima.

Članak
3.

(1)
Štedno-kreditna zadruga obavlja poslove platnog prometa na temelju odobrenja za
obavljanje poslova platnog prometa koje izdaje Hrvatska narodna banka.

(2)
Štedno-kreditna zadruga podnosi Hrvatskoj narodnoj banci zahtjev za izdavanje
odobrenja za obavljanje poslova platnog prometa, uz koji je dužna priložiti:

1.
rješenje Ministarstva financija o odobrenju za rad

2.
podatak o ukupnom broju zadrugara

3.
podatak o ukupnom broju zadrugara koji se u skladu sa Zakonom o platnom prometu
smatraju poslovnim subjektima, njihove nazive i matične brojeve

4.
elaborat o načinu obavljanja i o tehničko-tehnološkoj osposobljenosti
štedno-kreditne zadruge za obavljanje poslova platnog prometa ili svoje interne
akte kojima štedno-kreditna zadruga uređuje obavljanje poslova platnog prometa.
Navedenim elaboratom ili internim aktima štedno-kreditna zadruga dokazuje da može
obavljati poslove platnog prometa u skladu i na način koji su za obavljanje tih
poslova propisani ovom odlukom, Zakonom o platnom prometu u zemlji i propisima
donesenim na temelju Zakona o platnom prometu u zemlji.

(3) Hrvatska narodna banka
izdaje odobrenje za obavljanje poslova platnog prometa ako utvrdi da
štedno-kreditna zadruga ispunjava uvjete za obavljanje tog posla i dostavlja ga
štedno-kreditnoj zadruzi i Ministarstvu financija.

(4) Hrvatska narodna banka je
dužna u roku od dva mjeseca od dana primitka zahtjeva u skladu sa stavkom 2.
ovoga članka odlučiti o zahtjevu, odnosno donijeti odgovarajuću odluku i
obavijestiti podnositelja zahtjeva o tome.

(5) Ukoliko je zahtjev nepotpun,
štedno-kreditna zadruga mora dopuniti zahtjev traženom dokumentacijom ili
dodatnim podacima u roku koji odredi Hrvatska narodna banka. U tom se slučaju
rok od dva mjeseca iz stavka 4. ove odluke računa od dana primitka dopunjenog
zahtjeva.

(6) Hrvatska narodna banka može
od Ministarstva financija tražiti dostavu dokumentacije propisane člankom 12.
točkom 7. Zakona o štedno-kreditnim zadrugama na temelju koje je moguće
utvrditi postoje li tehnički i kadrovski uvjeti za obavljanje poslova utvrđenih
statutom štedno-kreditne zadruge, a koja se odnosi na obavljanje poslova platnog
prometa, i može tražiti mišljenje Ministarstva financija o dosadašnjem
poslovanju štedno-kreditne zadruge.

(7) U slučaju iz stavka 6. ovoga
članka Hrvatska narodna banka dužna je odlučiti o podnesenom zahtjevu, odnosno
donijeti odgovarajuću odluku i obavijestiti o tome podnositelja zahtjeva u roku
koji ne može biti duži od šest mjeseci računajući od dana podnošenja zahtjeva.

Članak 4.

(1) Pri izdavanju odobrenja za
obavljanje poslova platnog prometa Hrvatska narodna banka određuje
štedno-kreditnoj zadruzi vodeći broj.

(2) Hrvatska narodna banka
određuje vodeći broj štedno-kreditnoj zadruzi na način koji je Zakonom o
platnom prometu u zemlji propisan za banke.

Članak
5.

(1)
Nakon dobivanja odobrenja za obavljanje poslova platnog prometa od Hrvatske
narodne banke, a u svrhu izvršenja međubankovnih plaćanja po računima koje
vodi, štedno-kreditna zadruga otvara u banci račun za namiru.

(2)
Banka koja vodi račun za namiru štedno-kreditne zadruge naziva se obračunska
banka.

(3)
Obračunska banka obavlja na računu za namiru štedno-kreditne zadruge konačnu
namiru izvršenih međubankovnih plaćanja po računima koje vodi štedno-kreditna
zadruga.

(4)
Štedno-kreditna zadruga osigurava na računu za namiru pokriće za izvršenje
međubankovnih plaćanja po računima koje vodi. Štedno-kreditna zadruga i
obračunska banka ugovaraju način osiguranja pokrića na računu za namiru.

(5)
Štedno-kreditna zadruga može imati otvoren samo jedan račun za namiru.

(6)
Štedno-kreditna zadruga mora u obračunskoj banci imati otvoren i glavni račun.

(7) Banka ne može otvoriti račun
za namiru štedno-kreditnoj zadruzi ako kod nje nije otvoren i glavni račun te
štedno-kreditne zadruge.

(8) Banka otvara račun za namiru
štedno-kreditne zadruge na temelju odobrenja za obavljanje poslova platnog
prometa koje je štedno-kreditnoj zadruzi na temelju ove odluke izdala Hrvatska
narodna banka.

(9) Banka je dužna obavijestiti
Hrvatsku narodnu banku o otvaranju računa za namiru štedno-kreditnoj zadruzi.

Članak 6.

(1) Obračun međubankovnih
plaćanja po računima koje vodi štedno-kreditna zadruga obavlja se preko
Nacionalnoga klirinš­kog sustava (u daljnjem tekstu: NKS) na način koji je
propisan za banke i druge financijske institucije koje su definirane kao pos­red­ni
sudionici NKS-a.

(2) Međubankovna plaćanja po
računima koje vodi štedno-kreditna zadruga izvršavaju se preko NKS-a na
obračunskom računu obračunske banke.

(3) Na temelju zaprimljene
obavijesti iz članka 5. stavak 9. Hrvatska narodna banka obavještava NKS o
vodećem broju štedno-kreditne zadruge iz članka 4. ove odluke te o nazivu i vo­dećem
broju obračunske banke u kojoj štedno-kreditna zadruga ima otvoren račun za
namiru. Na temelju zaprimljene obavijesti NKS omogućuje obračun međubankovnih
plaćanja na način propisan stavkom 1. i 2. ovoga članka.

(4) Štedno-kreditna zadruga i
obračunska banka ugovaraju naknadu i tehničko-tehnološki način izvršenja
plaćanja iz stavka 1. ovoga članka.

(5) Ukoliko štedno-kreditna
zadruga nema osigurano pokriće na računu za namiru za izvršenje plaćanja iz
stavka 1. ovoga član­ka, obračunska banka može obustaviti izvršenje međubank­ovnih
plaćanja koja se preko NKS-a izvršavaju na teret računa koje vodi
štedno-kreditna zadruga.

(6) Ukoliko štedno-kreditna
zadruga ima evidentirane nenamirene obveze na svom glavnom računu, obračunska je
banka dužna obustaviti izvršenje plaćanja koja se preko NKS-a izvr­šavaju na
teret računa koje vodi štedno-kreditna zadruga.

(7) Sredstva evidentirana na
računu za namiru štedno-kreditne zadruge ne mogu se tijekom obračunskog dana
koristiti za izvršenje evidentiranih nenamirenih obveza na glavnom računu te
štedno-kreditne zadruge sve dok obračunska banka ne provede konačnu namiru
izvršenih međubankovnih plaćanja preko NKS-a na kraju tog obračunskog dana.
Nakon što je provedeno namirenje na kraju obračunskog dana, obračunska banka
prenosi sredstva s računa za namiru štedno-kreditne zadruge na njezin glavni
račun i ona se koriste za izvršenje evidentiranih nenamirenih obveza.

Članak 7.

(1) Štedno-kreditna zadruga je
dužna evidentirati izvršena plaćanja iz članka 6. stavka 1. na računima koje
vodi pod datumom kada su ta plaćanja namirena na njezinu računu za namiru u
obračunskoj banci.

(2) Obračunska banka je dužna u
izvještaju o stanju i promjenama na računu za namiru štedno-kreditne zadruge,
ili na drugi ugovoreni način, dati štedno-kreditnoj zadruzi sve podatke o
međubankovnim plaćanjima izvršenim preko NKS-a.

Članak 8.

(1) Ministarstvo financija
obavlja nadzor nad obavljanjem poslova platnog prometa u štedno-kreditnoj
zadruzi u skladu s člankom 36. stavkom 1. Zakona o štedno-kreditnim zadrugama.

(2) Hrvatska narodna banka
oduzet će štedno-kreditnoj zadruzi odobrenje za obavljanje poslova platnog
prometa ukoliko Ministarstvo financija, na temelju obavljenog nadzora iz stavka
1. ovoga članka, utvrdi nepravilnosti u obavljanju poslova platnog prometa i
podnese zahtjev Hrvatskoj narodnoj banci za oduzimanje odobrenja za obavljanje
poslova platnog prometa.

(3) U slučaju iz stavka 2. ovoga
članka Ministarstvo financija dužno je na zahtjev Hrvatske narodne banke utvrditi
i dodatne okolnosti koje Hrvatska narodna banka ocijeni odlučujućima za
donošenje odluke o oduzimanju odobrenja za obavljanje poslova platnog prometa.

(4)
Ministarstvo financija je dužno, ako donese rješenje o oduzimanju odobrenja za
rad štedno-kreditnoj zadruzi, o tome odmah obavijestiti Hrvatsku narodnu banku,
a danom izvršnosti tog rješenja prestaje važiti odobrenje Hrvatske narodne
banke na temelju kojeg ta štedno-kreditna zadruga obavlja poslove platnog
prometa.

(5)
Hrvatska narodna banka odmah će u slučaju oduzimanja ili prestanka važenja
odobrenja za obavljanje poslova platnog prometa štedno-kreditne zadruge o tome
obavijestiti obračunsku banku koja vodi račun za namiru te štedno-kreditne
zadruge.

(6)
Na temelju obavijesti iz stavka 5. ovoga članka obračunska banka zatvara račun
za namiru štedno-kreditne zadruge.

Članak
9.

Ova
odluka stupa na snagu osmog dana od dana objave u »Narodnim novinama«, a
primjenjuje se od 1. veljače 2003.

O.
br: 228-020/12-02/ŽR
Zagreb, 10. prosinca 2002.

Guverner
Hrvatske narodne banke **dr. sc. Željko Rohatinski,** v. r.

Odluka, NN 150/2002-2463